കോട്ടയം: കുട്ടനാട് പാക്കേജിന്റെ ഭാഗമായി ജലവിഭവ വകുപ്പ് നിര്‍മ്മാണം പൂര്‍ത്തീകരിച്ച കരിയാര്‍ ബ്രിഡ്ജ് കം റെഗുലേറ്റര്‍ ഇന്ന് മുഖ്യമന്ത്രി ഉമ്മന്‍ ചാണ്ടി ഉദ്ഘാടനം ചെയ്യും. ഉച്ചകഴിഞ്ഞ് മൂന്നിന് കോട്ടച്ചിറയില്‍ നടക്കുന്ന ചടങ്ങില്‍ ജലവിഭവ മന്ത്രി പി.ജെ. ജോസഫ് അധ്യക്ഷത വഹിക്കും. ജോസ് കെ. മാണി എം.പി. മുഖ്യപ്രഭാഷണം നടക്കും. എം.എല്‍.എമാരായ മോന്‍സ് ജോസഫ്, കെ. സുരേഷ് കുറുപ്പ്, ജില്ലാ പഞ്ചായത്ത് പ്രസിഡന്റ് നിര്‍മ്മല ജിമ്മി, ജില്ലാ കളക്ടര്‍ അജിത്ത് കുമാര്‍, ജില്ലാ പഞ്ചായത്ത് വൈസ് പ്രസിഡന്റ് അഡ്വ. ഫില്‍സണ്‍ മാത്യൂസ്, മുന്‍ എം.എല്‍.എ പി. നാരായണന്‍, ബ്ലോക്ക് പഞ്ചായത്ത് പ്രസിഡന്റുമാരായ കെ. വിജയന്‍ (വൈക്കം), വി.എം. പോള്‍ (കടുത്തുരുത്തി), വൈക്കം മുനിസിപ്പല്‍ ചെയര്‍പേഴ്‌സണ്‍ ശ്രീലതാ ബാലചന്ദ്രന്‍, ഗ്രാമപഞ്ചായത്ത് പ്രസിഡന്റുമാരായ കവിത റെജി (ടി.വി പുരം), എസ്. ദേവരാജന്‍ (തലയാഴം), ഉഷാ മധു (വെച്ചൂര്‍), സലീനാമ്മ ജോര്‍ജ് (തലയോലപ്പറമ്പ്), ജോണി തോട്ടുങ്കല്‍ (കല്ലറ), സുലോചന പ്രഭാകരന്‍ (ഉദയനാപുരം), എസ്.ഡി. സുരേഷ് ബാബു (ചെമ്പ്), ലീന ഡി. നായര്‍ (മറവന്‍തുരുത്ത്), ജില്ലാ പഞ്ചായത്തംഗങ്ങളായ കെ.എ. അപ്പച്ചന്‍, ലാലി സത്യന്‍, പി.എസ്. പുഷ്പമണി, മറ്റ് ജനപ്രതിനിധികള്‍, രാഷ്ട്രീയകക്ഷി പ്രതിനിധികള്‍ തുടങ്ങിയവര്‍ ആശംസ നേരും. ചീഫ് എന്‍ജിനീയര്‍ സി.കെ. രാധാമണി റിപ്പോര്‍ട്ട് അവതരിപ്പിക്കും. കെ. അജിത്ത് എം.എല്‍.എ സ്വാഗതവും കുട്ടനാട് ഡവലപ്‌മെന്റ് സര്‍ക്കിള്‍ സൂപ്രണ്ടിംഗ് എന്‍ജിനീയര്‍ എം. രാജശേഖരന്‍ നന്ദിയും പറയും.
രാമജന്മഭൂമിയില്‍ നിന്നുള്ള മടക്കയാത്രയിലാണ് അമേത്തിയിലെ രത്‌വാപുര്‍ ഗ്രാമത്തിലെത്തിയത്. ഒറ്റനോട്ടത്തില്‍ ദാരിദ്ര്യം വായിച്ചെടുക്കാവുന്ന ഗ്രാമം. ഓലമേഞ്ഞ വീടുകള്‍. സ്‌കൂളില്‍ പോകാതെ കളിയില്‍ മുഴുകിയിരിക്കുന്ന കുട്ടികള്‍. യുവാക്കളും സ്ത്രീകളും ഉള്‍പ്പെടെ പത്തോളം പേര്‍ കൂടിയിരുന്ന് സമയം കൊല്ലുന്നു. ”തൊഴിലില്ല, എന്തു ചെയ്യാനാണ്?” അവര്‍ ചോദിക്കുന്നു. കോണ്‍ഗ്രസിന്റെ യുവരാജാവ് രാഹുലിന്റെ മണ്ഡലമാണ് അമേത്തി.
എംപിയെക്കുറിച്ച് എന്താണഭിപ്രായം? ”വലിയ ആളല്ലെ. ഞങ്ങളെക്കുറിച്ചൊക്കെ ഓര്‍ക്കാന്‍ എവിടെയാണ് സമയം. ഇവിടെയൊന്നും വരാറേയില്ല. ഗ്രാമീണരുടെ ആവശ്യങ്ങള്‍ ആരും അന്വേഷിക്കാറുമില്ല”. ഗ്രാമമുഖ്യന്റെ മകന്‍ സര്‍ജു പ്രസാദാണ് മറുപടി നല്‍കിയത്. ”ഈ വീടുകളൊക്കെ നോക്കൂ”. കൂടെയുണ്ടായിരുന്ന രാംഗോപാല്‍ സിംഗ് ചൂണ്ടിക്കാട്ടി. ഒരാള്‍ക്കു പോലും നല്ലൊരു വീട് നല്‍കാന്‍ എംപിക്ക് സാധിച്ചിട്ടില്ല. നല്ല റോഡില്ല. വെള്ളമില്ല. വൈദ്യുതി മുടക്കം പതിവ്. നിരാശയുടെ സ്വരത്തില്‍ അവരുടെ പട്ടിക നീളുന്നു. വികസനം കാണണമെങ്കില്‍ മോദി അമേത്തിയിലേക്ക് വരണമെന്ന പ്രിയങ്കാ വാദ്രയുടെ വാക്കുകളാണ് പെട്ടെന്ന് ഓര്‍മയിലെത്തിയത്.
അമേത്തിയില്‍ നിന്ന് ഏതാനും കിലോമീറ്റര്‍ ദൂരമേയുള്ളു സോണിയയുടെ മണ്ഡലമായ റായ്ബറേലിയിലേക്ക്. അവിടെയും സ്ഥിതി വ്യത്യസ്തമല്ല. ഇടുങ്ങിയ റോഡുകളിലെ തെരുവ് ജീവിതങ്ങള്‍ വര്‍ഷങ്ങളായി റായ്ബറേലിയുടെ മുഖമുദ്രയാണ്. ”വിവിഐപി എംപിയാണ് ഞങ്ങളുടേത്. പക്ഷെ അതുകൊണ്ട് കാര്യമൊന്നുമില്ല. ദാരിദ്ര്യമാണ് ഞങ്ങളുടെ വിഷയം”. പ്രതീക് യാദവ് പറയുന്നു. ജില്ലാ കോണ്‍ഗ്രസ് കമ്മറ്റി ഓഫീസായ തിലക് ഭവനിലെ അഹങ്കാരികളായ പാര്‍ട്ടി നേതാക്കന്മാരാണ് മറ്റൊരു പ്രത്യേകത.
നെഹ്‌റു കുടുംബം രാജ്യത്തെ വഞ്ചിച്ചതിന്റെ നേര്‍ക്കാഴ്ചയാണ് അമേത്തിയും റായ്ബറേലിയും. രണ്ട് തവണ മാത്രമാണ് അമേത്തി കോണ്‍ഗ്രസിനെ കൈവിട്ടത്. ഒന്‍പത് തവണ നെഹ്‌റു കുടുംബം തെരഞ്ഞെടുക്കപ്പെട്ടു. മൂന്നാം തവണയാണ് രാഹുല്‍ വിജയിച്ചത്. സോണിയ നാലാമതും തെരഞ്ഞെടുക്കപ്പെട്ട റായ്ബറേലിയില്‍ ഇന്ദിരയും ഫിറോസും വര്‍ഷങ്ങളോളം എംപിമാരായി. വെറും എംപിമാരായിരുന്നില്ല ഇവരാരും. രാജ്യത്തിന്റെ ഭരണചക്രം തിരിച്ചവരോ പിന്നില്‍ നിന്ന് നിയന്ത്രിച്ചവരോ ആയിരുന്നു. നെഹ്‌റു കുടുംബത്തിന് ജനങ്ങളോട് എന്തെങ്കിലും ആത്മാര്‍ത്ഥതയുണ്ടായിരുന്നുവെങ്കില്‍ അത് കാണേണ്ടിയിരുന്നത് ഈ മണ്ഡലങ്ങളിലാണ്. ആറ് പതിറ്റാണ്ട് കേന്ദ്രവും നാല് പതിറ്റാണ്ടോളം സംസ്ഥാനവും ഭരിച്ച കോണ്‍ഗ്രസ്സിന് ഇവിടെ അടിസ്ഥാന സൗകര്യ വികസനം പോലും നടപ്പാക്കാനായില്ല.
എന്നിട്ടും എന്തുകൊണ്ടാണ് സോണിയയും രാഹുലും ജയിക്കുന്നത്? വിവിഐപി മണ്ഡലമാകുന്നതും വലിയ ശ്രദ്ധ ലഭിക്കുന്നതും ഗ്രാമീണര്‍ ഇഷ്ടപ്പെടുന്നതായി അധ്യാപകനായ സുരേന്ദ്ര ശര്‍മ പറയുന്നു. നെഹ്‌റു കുടുംബം വിശുദ്ധ പശുക്കളാണെന്ന ധാരണ രാജ്യത്തുണ്ടായിരുന്നു. അടുത്ത കാലത്താണ് ഇത് തകര്‍ന്നത്. ഇവിടെ മാറ്റം തുടങ്ങിയിട്ടേയുള്ളു. വികസനത്തിനാണ് ജനങ്ങള്‍ വോട്ടു ചെയ്യുന്നതെങ്കില്‍ നിയമസഭാ തെരഞ്ഞെടുപ്പിലും കോണ്‍ഗ്രസ് ജയിക്കേണ്ടതല്ലെയെന്ന് അദ്ദേഹം ചോദിക്കുന്നു.
അമേത്തിയിലും റായ്ബറേലിയിലും അഞ്ച് വീതം നിയമസഭാ മണ്ഡലങ്ങളാണുള്ളത്. 2012ല്‍ റായ്ബറേലിയില്‍ സംപൂജ്യരായ കോണ്‍ഗ്രസ് അമേത്തിയില്‍ രണ്ട് സീറ്റിലൊതുങ്ങി. കഴിഞ്ഞ ലോക്‌സഭയില്‍ സ്മൃതി ഇറാനി ബിജെപി സ്ഥാനാര്‍ത്ഥിയായപ്പോള്‍ രാഹുലിന്റെ ഭൂരിപക്ഷത്തില്‍ രണ്ട് ലക്ഷത്തോളം കുറവുണ്ടായി. എതിരാളികളുടെ പ്രചാരണത്തില്‍ ജനങ്ങള്‍ വീണെന്ന സോണിയയുടെ പ്രഭാരി കെ.എല്‍. ശര്‍മയുടെ വാക്കുകളില്‍ പാര്‍ട്ടി നേരിടുന്ന തിരിച്ചടി നിഴലിക്കുന്നുണ്ട്.
അമിത് ഷാ, രാജ്‌നാഥ് സിംഗ്, സ്മൃതി ഇറാനി തുടങ്ങിയവര്‍ റാലികളുമായി മണ്ഡലത്തില്‍ സജീവമാണ്. ജനങ്ങളുടെ പ്രതിഷേധം അനുകൂലമാകുമെന്ന പ്രതീക്ഷയിലാണ് ബിജെപി. നാല് മണ്ഡലങ്ങളില്‍ കോണ്‍ഗ്രസ്സും സമാജ്‌വാദി പാര്‍ട്ടിയും പരസ്പരം മത്സരിക്കുന്നതും ബിജെപിക്ക് നേട്ടമാണ്. റായ്ബറേലിയില്‍ രണ്ട് തവണയും അമേത്തിയില്‍ ഒരു തവണയും ബിജെപി ജയിച്ചിട്ടുണ്ട്.
കണ്ണൂര്‍: ദേശീയ വിരവിമുക്ത ദിനാചരണത്തിന്റെ ജില്ലാതല ഉദ്ഘാടനം ഇന്ന് (ആഗസ്ത് 10) രാവിലെ 9.30 ന് മയ്യില്‍ ഐഎംഎന്‍എസ് ഗവ:ഹയര്‍സെക്കണ്ടറി സ്‌കൂളില്‍ ജില്ലാ പഞ്ചായത്ത് പ്രസിഡണ്ട് കെ.വി.സുമേഷ് നിര്‍വ്വഹിക്കും. ജില്ലാ കലക്ടര്‍ മീര്‍ മുഹമ്മദലി ചടങ്ങില്‍ മുഖ്യാതിഥിയാവും. ജില്ലാ മെഡിക്കല്‍ ഓഫീസര്‍ ഡോ.കെനാരായണ നായ്ക്ക് ദിനാചരണ സന്ദേശം നല്‍കും. കഴിഞ്ഞ ഫെബ്രുവരി 10ന് വിരമരുന്ന് കഴിച്ചവര്‍ ഉള്‍പ്പെടെ 1 വയസ്സു മുതല്‍ 19 വയസ്സ് വരെയുള്ള ജില്ലയിലെ 6,37,352 കുട്ടികള്‍ക്കാണ് ദിനാചരണത്തിന്റെ ഭാഗമായി ഇന്ന് ആല്‍ബന്‍ഡസോള്‍ ഗുളികകള്‍ വിതരണം ചെയ്യുന്നത്. ആരോഗ്യവകുപ്പിനൊപ്പം തദ്ദേശസ്വയംഭരണ വകുപ്പും വിദ്യാഭ്യാസ സാമൂഹ്യ നീതി വകുപ്പുകളും ജില്ലാ ഭരണകൂടവും സംയുക്തമായാണ് പരിപാടി സംഘടിപ്പിക്കുന്നത്. ഡോക്ടര്‍മാര്‍, ആരോഗ്യപ്രവര്‍ത്തകര്‍ എന്നിവരുടെ മേല്‍നോട്ടത്തില്‍ അധ്യാപകര്‍, അംഗന്‍വാടി വര്‍ക്കര്‍മാര്‍ എന്നിവരാണ് ഗുളിക നല്‍കുന്നത്. 1 മുതല്‍ 5 വയസ് വരെ അംഗന്‍വാടിയിലും 6 മുതല്‍ 19 വയസുവരെയുള്ളവര്‍ക്ക് സ്‌കൂളുകളിലുമാണ്് ഗുളിക വിതരണം ചെയ്യുക. 2 വയസ്സുവരെയുള്ള കുട്ടികള്‍ക്ക് പകുതി ഗുളിക (200 മില്ലി ഗ്രാം) തിളപ്പിച്ചാറ്റിയ വെള്ളത്തില്‍ അലിയിച്ച് കൊടുക്കണം. 2 മുതല്‍ 19 വയസ് വരെ ഒരു ഗുളിക (400 മില്ലിഗ്രാം) ഉച്ച ഭക്ഷണത്തിന് ശേഷം ഒരു ഗ്ലാസ് തിളപ്പിച്ചാറ്റിയ വെള്ളത്തോടൊപ്പം ചവച്ചരച്ച് കഴിക്കണം. സ്‌കൂളുകളിലും അംഗന്‍വാടികളിലും രജിസ്റ്റര്‍ ചെയ്യാത്തവര്‍ക്കും അംഗന്‍വാടികളില്‍ ഗുളിക നല്‍കും.
കോഴഞ്ചേരി: ഉതൃട്ടാതി ജലോത്സവവുമായി ബന്ധപ്പെട്ട് പോലീസ് ഗതാഗതത്തിന് നിയന്ത്രണങ്ങള്‍ ഏര്‍പ്പെടുത്തി. ഇന്ന് ഉച്ചകഴിഞ്ഞ് 12 മുതല്‍ പത്തനംതിട്ടയില്‍ നിന്നും ചെങ്ങന്നൂര്‍ക്ക് പോകുന്ന വാഹനങ്ങള്‍ കോഴഞ്ചേരി കുമ്പനാട് ആറാട്ടുപുഴ വഴിയും, ചെങ്ങന്നൂരില്‍ നിന്നും പത്തനംതിട്ടക്ക് പോകുന്ന വാഹനങ്ങള്‍ ആറാട്ടുപുഴ കുമ്പനാട് കോഴഞ്ചേരി വഴിയും പോകേണ്ടതാണ്. കോഴഞ്ചേരിയില്‍ നിന്നും പന്തളത്തേക്ക് പോകുന്ന വാഹനങ്ങള്‍ തെക്കേമലകുഴിക്കാല ഇലവുംതിട്ട വഴിയും, പന്തളത്തുനിന്ന് കോഴഞ്ചേരിക്ക് വരുന്ന വാഹനങ്ങള്‍ ഇലവുംതിട്ട കുഴിക്കാലതെക്കേമല വഴിയും പോകുന്നതിനായി ക്രമീകരിച്ചിട്ടുണ്ട്. ഉച്ചക്ക് 12 ന് ശേഷം ചെങ്ങന്നൂരില്‍ നിന്നും ആറന്മുളയ്ക്ക് വരുന്ന വാഹനങ്ങള്‍ (സ്‌പെഷ്യല്‍ സര്‍വ്വീസ് ഉള്‍പ്പെടെ) കോഴിപ്പാലത്ത് ആളുകളെ ഇറക്കി തിരികെ പോകേണ്ടതും, പന്തളത്തുനിന്നും ആറന്മുളക്ക് വരുന്ന വാഹനങ്ങള്‍ ആറന്മുള എന്‍ജിനിയറിംഗ് കോളേജ് ജംഗ്ഷനില്‍ ആളുകളെ ഇറക്കി തിരികെ പോകേണ്ടതാണ്. പത്തനംതിട്ടയില്‍ നിന്നും റാന്നിയില്‍ നിന്നും വരുന്ന വാഹനങ്ങള്‍ തെക്കേമല ജംഗ്ഷനില്‍ വന്ന് തിരികെ പോകേണ്ടതും ഉച്ചക്ക് 2 ന് ശേഷം തെക്കേമല നിന്നും ആറന്മുള ഭാഗത്തേക്ക് ഒരുവാഹനങ്ങളെയും അനുവദിക്കുന്നതല്ല. പത്തനംതിട്ട, റാന്നി, മല്ലപ്പള്ളി ഭാഗത്തുനിന്നും വരുന്ന ഇരുചക്രവാഹനങ്ങള്‍ക്കും ചെറിയ വാഹനങ്ങള്‍ക്കും കോഴഞ്ചേരി സെന്റ് തോമസ് സ്‌കൂള്‍ ഗ്രൗണ്ടിലും കോഴഞ്ചേരി പഞ്ചായത്ത് ഗ്രൗണ്ടിലും വഞ്ചിത്ര റോഡിലുള്ള മാര്‍ത്തോമ്മ സ്‌കൂള്‍ ഗ്രൗണ്ടിലും പാര്‍ക്കിംഗ് സൗകര്യം ഏര്‍പ്പെടുത്തിയിട്ടുണ്ട്. പന്തളം ഭാഗത്തുനിന്നും വരുന്ന ഇരുചക്രവാഹനങ്ങള്‍ക്കും ചെറിയ വാഹനങ്ങള്‍ക്കും എന്‍ജിയറിംഗ് കോളേജിന് എതിര്‍വശത്തുള്ള വിജയാനന്ദ സ്‌കൂള്‍ ഗ്രൗണ്ടിലും എന്‍ജിനിയറിംഗ് കോളേജിന് മുന്‍ഭാഗത്തും, നാല്‍ക്കാലിക്കല്‍ എസ്.വി.ജി.വി. സ്‌കൂള്‍ ഗ്രൗണ്ടിലും പാര്‍ക്കിംഗ് സൗകര്യം ഏര്‍പ്പെടുത്തിയിട്ടുണ്ട്. കുഴിക്കാലഭാഗത്തുനിന്നും വരുന്ന ഇരുചക്രവാഹനങ്ങള്‍ക്കും, ചെറിയ വാഹനങ്ങള്‍ക്കും പുന്നംതോട്ടം ക്ഷേത്ര പരിസരത്തും പരമൂട്ടില്‍ പടിയിലുള്ള അസംബ്ലി ഹാള്‍ മുറ്റത്തും ആറന്മുള പമ്പിന് സമീപത്തുള്ള സ്വകാര്യ വസ്തുവിലുമാണ് പാര്‍ക്കിംഗിനുള്ള ക്രമീകരണങ്ങള്‍ ഏര്‍പ്പെടുത്തിയിരിക്കുന്നത്. ചെങ്ങന്നൂര്‍ ഭാഗത്തുനിന്നും വരുന്ന ഇരുചക്രവാഹനങ്ങള്‍ക്കും ചെറിയ വാഹനങ്ങള്‍ക്കും ആറന്മുള മിനി സിവില്‍ സ്റ്റേഷന്‍ ഗ്രൗണ്ടിലും, സിവില്‍ സ്റ്റേഷന് എതിര്‍വശത്തുള്ള സ്വകാര്യ വസ്തുവിലുമാണ് പാര്‍ക്കിംഗിനുള്ള ക്രമീകരണങ്ങള്‍ ഏര്‍പ്പെടുത്തിയിരിക്കുന്നത്. ഇരുചക്രവാഹനങ്ങള്‍ക്ക് ആറന്മുള എന്‍ജിനിയറിംഗ് കോളേജില്‍ നിന്നും കുളമാപ്പൂഴിക്കുള്ള റോഡിന്റെ ഇടതുവശത്ത് പാര്‍ക്ക് ചെയ്യാവുന്നതാണ്. പുല്ലാട്, കുമ്പനാട് , പൂവത്തൂര്‍ പ്രദേശത്തുനിന്നും വരുന്ന ഇരുചക്രവാഹനങ്ങള്‍ക്കും ചെറിയ വാഹനങ്ങള്‍ക്കും ചെട്ടിമുക്കില്‍നിന്നും ഇടഭാഗത്തേക്ക് പോകുന്ന മാര്‍ത്തോമ്മാ സ്‌കൂള്‍ ഗ്രൗണ്ടിന് സമീപത്തുള്ള സ്വകാര്യ വസ്തുവിലുമാണ് പാര്‍ക്കിംഗിനുള്ള ക്രമീകരണം ഏര്‍പ്പെടുത്തിയിരിക്കുന്നത്. പോലീസ് നിഷ്‌കര്‍ഷിച്ചിരിക്കുന്ന നിര്‍ദ്ദേശങ്ങള്‍ക്ക് വിരുദ്ധമായി പാര്‍ക്ക് ചെയ്യുന്ന വാഹനങ്ങളെ റിക്കവറി വാനുപയോഗിച്ച് നീക്കം ചെയ്യുന്നതാണെന്നും പോലീസ് അറിയിച്ചു.